**Tabloul vieții**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Descrie-mi, c-un penel, întreaga viață,

dar fă-o-așa cum aș fi vrut să fie:

ferită de momente ce îngheață,

căci s-a-ntâmplat prea multe să îmi fie!

Acoperă-mi c-un văl copilăria

prin care am trecut atât de iute,

și pune în culori doar armonia

poveștilor de-atunci, neîntrecute.

În zona cu furtuni, așează-mi părul

așa încât să pară unduire

prin lumi în care caut adevărul,

și nu-mi picta în ochi dezamăgire.

De poți, tabloul … fă-l să pară viu,

așa cum îmi doresc, de-un timp, să fiu.